b'\n_START_ARTICLE_\nAbraham Niklas Edelcrantz\n_START_PARAGRAPH_\nAbraham Niklas (Niclas) Edelcrantz (syntyj\xc3\xa4\xc3\xa4n Clewberg, 29. hein\xc3\xa4kuuta 1754 Turku \xe2\x80\x93 15. maaliskuuta 1821 Tukholma) oli suomalaissyntyinen ruotsalainen runoilija ja luonnontieteilij\xc3\xa4._NEWLINE_Edelcrantzista tuli Turun akatemian kirjastonhoitaja 1780. H\xc3\xa4n oli j\xc3\xa4senen\xc3\xa4 Aurora-seurassa ja julkaisi runojaan \xc3\x85bo Tidningar -lehdess\xc3\xa4. Vuodesta 1783 h\xc3\xa4n asui Tukholmassa, jossa toimi kuninkaallisten teattereiden toisena johtajana ja vuodesta 1789 Kustaa III:n yksityissihteerin\xc3\xa4. Vuodet 1813\xe2\x80\x931821 Edelcrantz oli maanviljelyakatemian johtajana. Runoilijana Edelcrantz oli esiromantikko._NEWLINE_Luonnontieteilij\xc3\xa4n\xc3\xa4 h\xc3\xa4n muun muassa kehitti ja rakennutti vuonna 1794 oman prototyyppins\xc3\xa4 Claude Chappen kehitt\xc3\xa4m\xc3\xa4st\xc3\xa4 optisesta lenn\xc3\xa4tinlinjasta Tukholman kuninkaanlinnan ja Drottningholmin linnan v\xc3\xa4lille. Jo viikon p\xc3\xa4\xc3\xa4st\xc3\xa4 t\xc3\xa4st\xc3\xa4 onnistuneesta kokeilusta hallitus m\xc3\xa4\xc3\xa4r\xc3\xa4si Edelcrantzin laajentamaan linjaa manner-Ruotsin rannikkolinnoituksiin, ja sittemmin Grisslehamnista Ahvenanmaan Ecker\xc3\xb6\xc3\xb6n jonne linja valmistui kaksi vuotta my\xc3\xb6hemmin.'